На основу члана 146. став 1. тачка 1. Закона о привредним друштвима ("Службени гласник РС", број 36/2011, 99/2011, 83/2014 - други закон, 5/2015, 44/2018, 95/2018, 91/2019 и 109/2021) и члана 37. став 1. тачка 7. Статута Града Ниша ("Службени лист Града Ниша", број 88/2008, 143/2016 и 18/2019),

Скупштина Града Ниша, на седници од године, донела је

**О Д Л У К У**

**о повећању основног капитала**

**Јавног комуналног предузећа „Градска топлана“ Ниш**

**Члан 1.**

 Укупан регистровани основни капитал Јавног комуналног предузећа „Градска топлана“ Ниш, матични број:07216009, (у даљем тексту: Предузеће) је 456.951.127,65 динара, од чега 150.000.100,00 динара представља новчани, док 306.951.027,65 динара представља неновчани капитал.

Скупштина Града Ниша, матични број 17620541, доноси одлуку о повећању основног новчаног капитала Предузећа, у износу од 187.000.000,00динара.

Основ повећања капитала Предузећа је нови улог оснивача.

**Члан 2.**

Укупна вредност основног (новчаног и неновчаног) капитала Предузећа након повећања је 643.951.127,65 динара.

**Члан 3.**

 Вредност капитала након повећања капитала износи:

 Град Ниш, улица Николе Пашића број 24, Ниш, матични број 17620541

* уписани новчани капитал: 337.000.100,00 динара, уплаћени новчани капитал: 337.000.100,00 динара,
* уписани неновчани капитал: 306.951.027,65 динара, унети неновчани капитал: 306.951.027,65 динара,

 а што износи 100% удела у укупном основном капиталу Предузећа.

**Члан 4.**

 Одлука о повећању основног капитала Предузећа регистроваће се у складу са законом о регистрацији, у року од шест месеци од дана доношења.

**Члан 5.**

Основни капитал Предузећа сматра се повећаним даном регистрације повећања основног капитала.

**Члан 6.**

Ова одлука ступа на снагу осмог дана од дана објављивања у „Службеном листу Града Ниша".

Број:

 У Нишу, године

**СКУПШТИНА ГРАДА НИША**

 **Председник**

 **др Бобан Џунић**

О б р а з л о ж е њ е

Правни основ за доношење Одлуке о повећању основног капитала Јавног комуналног предузећа „Градска топлана" Ниш садржан је у члану 146. став 1. тачка 1. Закона о привредним друштвима ("Службени гласник РС", број 36/2011, 99/2011, 83/2014 - други закон, 5/2015, 44/2018, 95/2018, 91/2019 и 109/2021) којим је прописано да се основни капитал повећава новим улозима постојећих чланова или члана који приступа друштву, као и у члану 37. став 1. тачка 7. Статута Града Ниша ("Службени лист Града Ниша", број 88/2008, 143/2016 и 18/2019), којим је прописано да Скупштина Града, у складу са законом доноси прописе и друге опште акте.

Закључком Градског већа Града Ниша, број 1058-1/2022-03 од 14.10.2022. године, између осталог, је наложено ЈКП „Градска топлана“ Ниш да приступи набавци довољне количине мазута за повећање оперативних резерви као алтернативног енергента природном гасу, а у циљу стабилне производње топлотне енергије у грејној сезони 2022/2023.

У складу са наведеним Закључком, као и препоруком Министарства рударства и енергетике и Министарства финансија о неопходности повећања оперативних резерви у мазуту ради повећања енергетске стабилности услед евентуалне кризе у снабдевању природним гасом, процењено је да постојеће резерве треба увећати за око 1.800 тона мазута. Имајући у виду да нема сопствена средства за финансирање ове набавке, ЈКП „Градска топлана“ Ниш обратила се Градској управи за комуналне делатности и инспекцијске послове, дописом број 04-4997/1 од 26.10.2022. године, којим предлаже повећање и уплату основног капитала у износу од 187.000.000,00 динара.

Средства за реализацију ове Одлуке обезбедиће се буџетом Града Ниша.

Уважавајући тренутну енергетску ситуацију, законом утврђену обавезу Града да обезбеди континуирано обављање комуналне делатности у складу са важећом регулативом, као и чињеницу да би се повећањем основног капитала предузећа новим улогом оснивача обезбедили услови за његово ефикасније функционисање, Градска управа за комуналне делатности и инспекцијске послове израдила је нацрт Одлуке о повећању основног капитала Јавног комуналног предузећа „Градска топлана" Ниш.

На наведени нацрт Одлуке прибављено је Мишљење Градске управе за органе Града и грађанска стања, број 2792-1/2022-08 од 02.11.2022. године и Мишљење Градске управе за финансије, број 4754-1/2022-05 од 01.11.2022. године.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

 В.Д. ЗАМЕНИКА НАЧЕЛНИКА

 Миљан Анђелковић